KIRJALLINEN KYSYMYS P-1567/02 esittäjä(t): Christa Randzio-Plath (PSE) komissiolle. Kilpailu/tilintarkastus.



Virallinen lehti nro 092 E , 17/04/2003 s. 0066 - 0067



KIRJALLINEN KYSYMYS P-1567/02 esittäjä(t): Christa Randzio-Plath (PSE) komissiolle (28. toukokuuta 2002) Aihe: Kilpailu/tilintarkastus Enron-skandaali nosti yhtiöiden talouden vakauden sekä yhdysvaltalaisten ja eurooppalaisten tilintarkastusyhtiöiden tehtävän ja aseman suuren yleisön kiinnostuksen kohteeksi. Viime vuosina suurten tilintarkastusyhtiöiden määrä on laskenut jatkuvasti. Suurten kansainvälisten yritysten mahdollisuudet valita tilien tarkastuksesta vastaava yritys tai vaihtaa sitä ovat näin ollen erittäin rajalliset. Kysymystä eivät tee merkitykselliseksi ainoastaan sääntelyä ja valvontaoikeutta koskevat näkökohdat. Tilintarkastuksen alalla toimivien yritysten vähäinen määrä (vain neljä yritystä Yhdysvalloissa) on huolestuttava myös kilpailun kannalta, etenkin jos asiaa tarkastellaan sitä taustaa vasten, että tilanne voi vaikuttaa kielteisesti myös rahoitusmarkkinoiden vakauteen kuten Enron-esimerkki osoittaa. Euroopan unionissa Belgiassa, Ranskassa, Italiassa, Yhdistyneessä kuningaskunnassa ja Alankomaissa 80 % sadasta suurimmasta yrityksestä käyttää vain neljän tietyn tilintarkastusyhtiön palveluja, muissa maissa yli puolet. Tilintarkastusalalla on kyllä suuria kansallisella tasolla toimivia yrityksiä, mutta ne eivät pysty vastaamaan kilpailuun. Eikö tilanne ole epäilyttävä kilpailupolitiikan toteutumisen kannalta? Mikä on komission arvio tilintarkastusalan kilpailutilanteesta Euroopan unionissa, kun otetaan huomioon, että kilpailevia yrityksiä on vain muutama? Katsooko komissio, että tilanteen suhteen pitäisi ryhtyä joihinkin toimiin? Mitä toimenpiteitä komissio siinä tapauksessa ehdottaa Euroopan yhteisön perustamissopimuksen 81 ja 82 artiklan nojalla? Mario Montin komission puolesta antama vastaus (26. kesäkuuta 2002) Komissio seuraa tarkasti tilintarkastusalan kilpailua sekä rakennemuutosten tasolla markkinatoimijoiden lukumäärän osalta (soveltamalla yritysfuusioita koskevaa asetusta, yrityskeskittymien valvonnasta 21 päivänä joulukuuta 1989 annettua neuvoston asetusta (ETY) N:o 4064/89(1)) että markkinatoimijoiden toiminnan tasolla (soveltamalla EY:n perustamissopimuksen 81 ja 82 artiklaa). Vuonna 1998 asiasta N:o IV/M.1016 Price Waterhouse/Coopers & Lybrand tekemässään päätöksessä komissio analysoi yksityiskohtaisesti tilintarkastus- ja kirjanpito-alan kilpailuehtoja. Komissio oli erityisesti sitä mieltä, että näiden markkinoiden keskittymisaste on korkea ja markkinat mahdollisesti alttiit kollektiiviselle määräävälle asemalle. Komissio päätteli kuitenkin, että markkinoilla oli vielä tarpeeksi aktiivisia toimijoita (viisi) riittävän kilpailun takaamiseksi. Yksi Enron-skandaalin seurauksia oli Andersenin maailmanlaajuisen tilintarkastus- ja kirjanpitoverkoston romahdus. Tämä saattaa lisätä tilintarkastusalan keskittymisastetta edelleen. Tämän romahduksen jälkeen kaikki Andersenin verkoston kansalliset jäsenet pyrkivät nyt liittymään johonkin neljästä jäljellä olevasta maailmanlaajuisesta tilintarkastusyhtiöstä, joita ovat KPMG, PricewaterhouseCoopers, Deloitte & Touche Tohmatsu ja Ernst & Young. Jotkin näistä liiketoimista voivat vaikuttaa myös yhteisön tasolla, ja komission on arvioitava ne fuusioita koskevan asetuksen mukaisesti, kuten tapauksessa, jossa Deloitte & Touche Tohmatsu -yhtiö osti Andersen-yhtiön Yhdistyneessä kuningaskunnassa (tiedoksianto 29. toukokuuta 2002). Komissio tutkii kaikkien näiden liiketoimien kilpailulle aiheuttamia seurauksia hyvin tarkasti. Tässä vaiheessa komissio ei kuitenkaan voi esittää johtopäätöksiä liiketoimien kilpailuanalyysien todennäköisistä tuloksista. Samoin komissio jatkaa kilpailun luonteen tiivistä seurantaa tilintarkastusalalla. (1) EYVL L 395, 30.12.1989, koko teksti julkaistu uudelleen: EYVL L 257, 21.9.1990.